9. schôdza NR SR - 9.deň - B. popoludní
Dátum: 2024-02-14
Poslanec: Sulík, Richard (SaS)
Druh vystúpenia: Vystúpenie v rozprave

6. Dobrý deň prajem, dámy a páni. Úvodom mám jednu otázku na pána ministra. Takže pomoc sa nebude predlžovať nad pôvodne plánovaný termín 30. júna, iba bude o mesiac neskôr účinnosť, áno? Čiže nebude platiť päť mesiacov, ako pôvodne plánovaných, ale štyri. Má stáť 31 mil. No my sme takúto pomoc už mali v minulom roku, v druhom polroku a chcem sa spýtať, pán minister, možno v záverečnom slove alebo možnože vstúpite do diskusie, že či máte nejaké výsledky toho, či táto pomoc pomohla. Ak áno, koľko pomohla? O koľko znížilo, o koľko klesli ceny potravín? To je, samozrejme, najdôležitejšia otázka, preto, lebo minulý rok si dobre pamätám, keď, a zdá sa mi, že ste to boli aj vy osobne, pán minister, keď ste uvádzali tú prvú pomoc, tých prvých šesť mesiacov, tak hlavný argument bol, že ideme teda znížiť ceny potravín. No moja otázka je, že teda znížili sa ceny potravín, alebo rástli menej? Máte to nejak zanalyzované? Zistili ste napríklad, že zahraničné potraviny, teda potraviny dovezené zo zahraničia, tých cca dve tretiny v našich obchodoch stúpli za ten polrok o 4 % a tie slovenské stúpli iba o tri. Pýtam sa teda, či existuje takáto nejaká analýza, preto, lebo to je pekné, že chcete pomáhať, ale bolo by dobré pomáhať aj s konkrétnymi výsledkami. A ja som si pozeral čísla štatistického úradu a mám silné pochybnosti, že táto pomoc sa čo len trochu nejakým spôsobom prejavila, a poviem vám aj, prečo sa prejaviť nemohla. Za minulý rok to teda bola, za šesť mesiacov to bolo 40 mil. eur, za túto, za toto obdobie sa predali potraviny možnože v hodnote, neviem, 10 mld. eur, keďže HDP je 120, a z toho tie slovenské mohli byť možnože za dve alebo tri miliardy eur a vy dôjdete so 40 mil. Čiže koľko je to? O koľko mohli maximálne klesnúť ceny potravín, keby to tí výrobcovia všetko takto posunuli ďalej? O dve promile možno? Čiže nie je to to opatrenie na... ktoré má za účel znížiť ceny potravín, je to opatrenie, ktoré má pomôcť výrobcom. To je tiež pekné, že idete pomáhať výrobcom, ale sú na... namieste sú dve otázky. Prečo práve týmto výrobcom idete pomáhať? Prečo je výrobca neviem čoho, tkanív alebo hliníka horší ako výrobca potravín? To je prvá otázka. A druhá je, že tých istých výrobcov, ktorým idete pomáhať, zároveň zaťažujete. Veď vy ste, pán minister, výrobcom potravín, slovenským výrobcom potravín, ktorým tu chcete takto veľmi pomáhať, vy ste im zvýšili zdravotné odvody o jedno percento. Vy ste majiteľom týchto výrobných podnikov zvýšili daň z dividend o takmer polovicu zo 7 na 10 % a pripravujú sa aj ďalšie dane, ktoré im, ktoré im teda zhoršia nejak život. Tak aký zmysel má výrobcom pomáhať a zároveň tých istých výrobcov zaťažiť? Iba teda že nemáte tam nejak príliš veľa roboty na tom ministerstve, a, a tak ste z roztopaše si vymysleli takúto pomoc. Druhá otázka je, čo má pomôcť štyri mesiace. Mesiace marec, apríl, máj, jún. Ako jak môže toto významne pomôcť slovenským výrobcom potravín, že štyri mesiace nemusia platiť odvody z minimálnej mzdy? Tak nebudú, jasné je to, je to akože však, samozrejme, lepšie ako nič, lepšie ako hrdzavým klincom do oka, ale toto v reálnom živote im síce akože trošku navýši zisk, možnože budú niekde si môcť dovoliť spraviť nejaké väčšie zľavy, aby nešli do straty, možnože získajú niekde nejaký, trochu nejakého trhu, ale je to strašne krátkodobá tá pomoc. A moja druhá otázka na vás, pán minister, je, či koncom júna prídete opäť s návrhom o predĺženie o ďalších šesť mesiacov alebo štyri, alebo koľko to práve vydá, a tu je aj otázka, že tá pomoc platila do konca minulého roka, pre mesiace január a február neplatí, bude platiť až od marca (reakcie z pléna), do konca januára platila, okej, takže pre mesiac február neplatí, tiež by ma zaujímala otázka, alebo teda odpoveď na otázku, že ako sa to prejavuje. Ide teraz niekto do krachu alebo pôjde potom, očakávate, že by išiel, keby, keby ste to nezaviedli? Realita je totiž taká, že vy k tomu nemáte žiadne konkrétnejšie čísla. Ani ich nemôžte mať. To zas je mylná predstava, že štatistický úrad alebo nejaký analytický inštitút dokáže získať čísla k čomukoľvek. Nedokáže. Vieme si len povedať, tu ste si vybrali nejaký sektor rôznych výrobcov, teraz to idete dokonca trochu rozšíriť a ten tlak, samozrejme, bude, ak s tým dôjdete tretíkrát, tak zas to budete musieť o niečo rozšíriť, vždy sa prihlási niekto, že aj ja, aj ja, aj ja, a čím viac to budete rozširovať, tým ťažšie potom sa s tým bude dať skoncovať. Chcem vám pripomenúť, viem, že ste to zažili, aj si to určite dobre pamätáte, ako to bolo s platmi poslancov. To sem došli takí strašne obetaví, chápaví a neviem ešte akí poslanci, myslím si, že boli z SDKÚ, a navrhli zmraziť mzdy, lebo ľuďom sa ťažko žije, tak my si ideme zmraziť mzdy. Jednak mzda poslanca je naviazaná na priemernú mzdu v hospodárstve, čiže ak sa naozaj že zle darí a povedzme tie mzdy klesajú alebo nerastú, tak klesajú alebo nerastú aj mzdy poslancov, no nie, tu došli populisti, lebo chceli byť ľúbiví, lebo sa báli voličov, už jedno čo, tak zmrazili si mzdy. Na rok. O rok neskôr kríza nebola pominutá furt ešte, tak došli, že znovu si idú hrdinsky zmrazovať mzdy. Toto trvalo osem rokov a potom až vtedajší minister financií Peter Kažimír našiel tú odvahu a nejak tunák sa to v parlamente podarilo (povedané so smiechom) a sme s tým humbugom prestali, aby sme si tu rok čo rok, lebo bolo to tak nastavené, že mzdy sa zmrazujú na rok, keď povedzme po piatich rokoch by sa neprijalo ďalšie posunutie alebo predĺženie toho zmrazovania, tak by zrazu mzdy skočili o 500, 600, 700 eur mesačne každému poslancovi, no tak toho sa už báli, už nakoniec tí populisti sa báli svojho vlastného opatrenia a podarilo sa to až po nejakých ôsmich alebo deviatich rokoch, kedy Peter Kažimír zabezpečil, že poslanci SMER-u nebudú hlasovať za to predĺženie, lebo vždy sa tu z tých 150 poslancov nájde nejaký, nejaký ľúbivý, a už jedno, aký človek, ktorý tu chce niečo zmrazovať. Vy robíte niečo podobné. Vy ste s tým začali minulý rok, že teda na šesť mesiacov, že je kríza. Fajn. Inflácia teraz ide dolu, ceny energií idú dolu, plyn na trhoch stojí medzičasom, čítal som, zdá sa mi, včera alebo predvčerom 26 eur, môžte robiť opatrenia, ktoré výrobcom potravín pomôžu dlhodobo, som presvedčený, že z tých, z tých troch kilečiek, teda z tých dvoch kilečiek, ktoré sa nám podarilo zrealizovať, tam sa nájde, to je dokopy 300 opatrení, tam sa nájde možno 10-20, ktoré pomôžu aj výrobcom potravín a sú to dlhodobé, síce drobné beriem, ale dlhodobé opatrenia. Najväčšia výhrada, dve najväčšie výhrady, pán minister, voči tomuto zákonu sú, že po prvé vaše opatrenie je krátkodobé. Vy idete pomáhať krátkodobo na, na štyri mesiace. To sa ani neoplatí tunák zamestnávať Národnú radu kvôli štyrom mesiacom. Druhá výhrada je, že začínate robiť rozdiely medzi zamestnávateľmi. Hovoríte, je dôležitejšie pomôcť týmto zamestnávateľom ako tým druhým zamestnávateľom. Teraz bude to stáť celé 31 mil. eur, tak fajn, aspoň že to nebude 39, to je chvályhodné, pokiaľ to nepredĺžite v júni. A čo vlastne sa stane, odkiaľ tie peniaze prídu? Keď zamestnávateľ nemusí urobiť ten odvod z tých 750 eur, to je odvod zamestnávateľa, čiže to sa bavíme o nejakých 30 % z tejto sumy, tak peniaze budú chýbať v Sociálnej poisťovni, ale ona musí, samozrejme, všetky svoje záväzky plniť, naďalej musí platiť dôchodky, naďalej Sociálna poisťovňa musí, musí napríklad platiť nemocenské a tak ďalej. Čiže 31 mil. tam bude deficit, on tam u aj teraz je nejaký deficit, ak nie je teraz, tak ho budúci rok asi už budete mať určite a to, že nebol teraz, to bolo kvôli tomu nadmernému počtu úmrtí počas covidu, ale ten deficit, samozrejme, tým, že som to aj minule v TA3 hovoril, že ten, ten podiel ľudí, ktorí sú v poproduktívnom veku, ten rastie závratnou rýchlosťou, čiže to treba povedať, ešte aj budeme najbližšie roky deficity, že sa za hlavy budeme chytať. Vy ten deficit idete teraz ešte zvýšiť, lebo však pomáhate. Problém pri tejto pomoci je, že skôr či neskôr sa minú peniaze tých druhých ľudí, a tu ide konkrétne o to, že zvýšite deficit o 31 mil., teda pomôžete za 31 mil. nejakej úzkej skupine výrobcov, a hovoríte 1 500 podnikom, možnože zo 100-tisíc, tak 1 500 pomôžete na úkor všetkých ostatných, lebo ten deficit tej Sociálnej poisťovne jednoducho bude. Čo sa deje s deficitom Sociálnej poisťovne? Dorovnáva to štát. Z akých peňazí? No tak dorovnáva to z ostatných daní. To znamená, všetci ostatní zamestnávatelia, neviem presné číslo, ale ja neviem 50-, 60-, 70-tisíc zamestnávateľov môže byť v krajine, sa budú pekne skladať na týchto 1 500 vybraných a zároveň ale vieme, že ľuďom to nepomôže, lebo ceny potravín neklesnú, nemajú ako klesnúť. To je nemerateľný pokles, keď za v tom istom období za tri mld. eur sa predajú slovenské potraviny, tak ako tam môže 31 mil. hrať nejakú rolu. Je, to je... Čo to je? Jedno percento. A nedajú to, samozrejme, ďalej, nechajú si vyššie zisky. Toľkoto som chcel k tomuto povedať, že tento zákon, pokiaľ naozaj bude že jednorazový, že s tým už prestanete, i keď nie je dôvod si to myslieť, lebo už ste chceli s tým prestať koncom minulého roka a idete to predlžovať a idete rozširovať tú skupinu tých oprávnených, o to väčší bude na vás tlak koncom júna. Ešte raz, ešte raz, ešte raz. V tomto netreba od zamestnávateľov čakať žiadne porozumenie pre nejaké makroekonomické úvahy, to, to som si odžil sám. Čiže o to ťažšie sa vám s tým bude prestávať. No a teraz, keď to ide pokračovať ďalej, tak čo spravíte? Budete to rozširovať a na konci dňa sa stane čo? Budú výpadky v Sociálnej poisťovni také veľké, že budete len zvyšovať dlhy. Alebo bude z tohto trvalé pravidlo? Lebo potom, potom teda neviem, ako má hospodáriť, ako bude vôbec fungovať celá konsolidácia. Na jednej strane ide pán minister financií zdaňovať tých, čo budú zarábať viac ako 100-tisíc eur, čo si dovolia takúto nehoráznosť, že do roka zarobia 100-tisíc eur, tak tých skásne 35 percentami, čo je v podstate to isté, ako keby im napísal, že viete čo, prosím vás pekne, zbaľte si veci a choďte, choďte vaše peniaze, vašich 100-tisíc eur priznávať do Čiech alebo niekam inam, alebo bude to len jednorazové, dúfajme, tým pádom to vôbec nikomu nepomohlo, žiadne ceny potravín neklesnú kvôli... z tohto dôvodu, akurát zopár zamestnávateľom, 1 500, ste trochu znížili náklady a oni si budú môcť to posunúť ďalej. Čiže tento zákon je úplne, úplne zbytočný, tak ako bol zbytočný ten predtým, k tomu nie sú žiadne podklady, že by ten zákon predtým niečo bol mal nejaký pozitívny prínos, žiadna analýza neexistuje, no tak nebude ani z tohto. Tak dobre, ale aspoň vieme, čím sa na tom ministerstve zaoberáte. Ďakujem pekne.